62024CJ0315
TEISINGUMO TEISMO (aštuntoji kolegija) SPRENDIMAS,
2025 m. spalio 9 d. (
*1
)
„Prašymas priimti prejudicinį sprendimą – Maisto sauga – Reglamentas (ES) Nr. 1169/2011 – Informacijos apie maistą teikimas vartotojams – Deleguotasis reglamentas (ES) 2016/128 – Specialiosios medicininės paskirties maisto produktai – Specialieji informacijos teikimo reikalavimai – Privaloma maistingumo deklaracija – 5 straipsnio 2 dalies g punktas – Papildomi privalomi duomenys – 6 straipsnio 2 dalis – Draudimas ženklinant pakartoti privalomoje maistingumo deklaracijoje pateiktą informaciją“
Byloje C‑315/24
dėl Högsta förvaltningsdomstolen (Vyriausiasis administracinis teismas, Švedija) 2024 m. balandžio 25 d. nutartimi, kurią Teisingumo Teismas gavo 2024 m. balandžio 29 d., pagal SESV 267 straipsnį pateikto prašymo priimti prejudicinį sprendimą byloje
Nestlé Sverige AB
prieš
Miljönämnden i Helsingborgs kommun
TEISINGUMO TEISMAS (aštuntoji kolegija),
kurį sudaro kolegijos pirmininkė O. Spineanu-Matei, teisėjai S. Rodin ir N. Fenger (pranešėjas),
generalinis advokatas R. Norkus,
posėdžio sekretorė C. Strömholm, administratorė,
atsižvelgęs į rašytinę proceso dalį ir įvykus 2025 m. vasario 12 d. posėdžiui,
išnagrinėjęs pastabas, pateiktas:
–
Nestlé Sverige AB, atstovaujamos advokater F. Sjövall ir J. Träsk ir associate K. Lewandowska,
–
Miljönämnden i Helsingborgs kommun, atstovaujamos F. Lund Rydingsvärd, I. Mideljung ir A. Wikhäll,
–
Čekijos vyriausybės, atstovaujamos S. Šindelková, M. Smolek ir J. Vláčil,
–
Europos Komisijos, atstovaujamos C. Faroghi, I. Galindo Martín ir B. Rous Demiri,
susipažinęs su 2025 m. gegužės 8 d. posėdyje pateikta generalinio advokato išvada,
priima šį
Sprendimą
1
Prašymas priimti prejudicinį sprendimą pateiktas dėl 2015 m. rugsėjo 25 d. Komisijos deleguotojo reglamento (ES) 2016/128, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais specialiosios medicininės paskirties maisto produktų sudėties ir informacijos apie juos teikimo reikalavimais, (OL L 25, 2016, p. 30) 5 straipsnio 2 dalies g punkto ir 6 straipsnio 2 dalies išaiškinimo.
2
Šis prašymas pateiktas nagrinėjant Nestlé Sverige AB (toliau – Nestlé), pagal Švedijos teisę įsteigtos bendrovės, ir Miljönämnden i Helsingborgs kommun (Helsingborgo savivaldybės Aplinkos apsaugos tarnyba, Švedija) (toliau – aplinkos apsaugos tarnyba) ginčą dėl pastarosios sprendimo įpareigoti Nestlé pašalinti tam tikrą informaciją, pateiktą ant šios bendrovės parduodamų specialiosios medicininės paskirties maisto produktų pakuočių.
Teisinis pagrindas
Reglamentas (ES) Nr. 1169/2011
3
2011 m. spalio 25 d. Europos Parlamento ir Tarybos reglamento (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004, (OL L 304, 2011, p. 32) 41 konstatuojamoji dalis suformuluota taip:
„kad pateikiama informacija apie maistingumą būtų patraukli vidutiniam vartotojui ir atitiktų savo informavimo paskirtį, ji turėtų būti paprasta ir lengvai suprantama, atsižvelgiant į esamą žinių apie mitybą lygį. Vartotojams gali būti painu, jei dalis informacijos apie maistingumą būtų pateikiama pagrindiniame regėjimo lauke, paprastai vadinamame priekine pakuotės puse, o dalis kitoje, pavyzdžiui, užpakalinėje, pakuotės pusėje. Todėl maistingumo deklaracija turėtų būti tame pačiame regėjimo lauke. Be to, savanoriškai svarbiausia informacijos apie maistingumą dalis gali būti kartojama pagrindiniame regėjimo lauke siekiant padėti vartotojams lengvai pamatyti svarbiausią informaciją apie maistingumą perkant maisto produktus. Jei būtų galima laisvai pasirinkti, kurią informaciją galima pakartoti, vartotojams tai galėtų būti painu. Todėl būtina aiškiai nurodyti, kuri informacija gali būti pakartojama.“
4
Šio reglamento 9 straipsnio „Privalomų duomenų sąrašas“ 1 dalyje numatyta:
„Laikantis 10–35 straipsnių ir taikant šiame skyriuje nustatytas išimtis, privaloma nurodyti šiuos duomenis:
<…>
l) maistingumo deklaraciją.“
5
To paties reglamento 30 straipsnio, susijusio su 9 straipsnio 1 dalies l punkte nurodytos maistingumo deklaracijos turiniu, 1 ir 3 dalyse nustatyta:
„1.   Privalomoje maistingumo deklaracijoje nurodoma ši informacija:
a)
energinė vertė; ir
b)
riebalų, sočiųjų riebalų rūgščių, angliavandenių, cukrų, baltymų ir druskos kiekiai.
<…>
3.   Kai ženklinant fasuotus maisto produktus pateikiama 1 dalyje nurodyta privaloma maistingumo deklaracija, joje gali būti pakartojama informacija apie:
a)
energinę vertę; arba
b)
energinę vertę kartu su riebalų, sočiųjų riebalų rūgščių, cukrų ir druskos kiekiais.“
6
To paties reglamento 32 straipsnio „Išraiška 100 g arba 100 ml“ 2 dalyje nustatyta:
„30 straipsnio 1–5 dalyse nurodyta energinė vertė ir maistinių medžiagų kiekis nurodomi 100 g arba 100 ml.“
7
Reglamento Nr. 1169/2011 33 straipsnyje nurodyta:
„1.   Toliau nurodytais atvejais 30 straipsnio 1–5 dalyse nurodyta energinė vertė ir maistingųjų medžiagų kiekiai gali būti nurodomi vienai porcijai ir (arba) vartojimo vienetui, kuris yra vartotojui lengvai atpažįstamas, jei etiketėje nurodomos naudojamos porcijos arba vieneto kiekis ir pakuotėje esančių porcijų arba vienetų skaičius:
a)
papildomai 32 straipsnio 2 dalyje nurodytam išraiškos būdui 100 g arba 100 ml;
<…>
2.   Nukrypstant nuo 32 straipsnio 2 dalies, 30 straipsnio 3 dalies b punkte nurodytais atvejais maistingųjų medžiagų kiekis ir (arba) XIII priedo B dalyje išvardytų referencinių suvartojamų kiekių procentinis dydis gali būti nurodomi tik vienai porcijai arba vartojimo vienetui.
Jeigu pagal pirmą pastraipą maistingųjų medžiagų kiekiai nurodomi tik vienai porcijai arba vartojimo vienetui, energinė vertė nurodoma 100 g arba 100 ml ir vienai porcijai arba vartojimo vienetui.
<…>
4.   Naudojama porcija arba vienetas nurodomi šalia maistingumo deklaracijos.
<…>“
Reglamentas (ES) Nr. 609/2013
8
2013 m. birželio 12 d. Europos Parlamento ir Tarybos reglamento (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr. 41/2009 ir (EB) Nr. 953/2009, (OL L 181, 2013, p. 35) 15, 24 ir 26 konstatuojamosiose dalyse teigiama:
„(15)
kai kurių kategorijų maisto produktai yra vienintelis tam tikrų gyventojų grupių mitybos šaltinis arba tos mitybos dalis. Tokių kategorijų maisto produktai yra labai svarbūs kontroliuojant tam tikras būkles ir (arba) esminiai siekiant patenkinti tam tikrų aiškiai identifikuojamų pažeidžiamų gyventojų grupių mitybos poreikius. Toms maisto produktų kategorijoms priskiriami <…> specialiosios medicininės paskirties maisto produktai <…>
<…>
(24)
[Reglamente Nr. 1169/2011] nustatyti bendrieji ženklinimo reikalavimai. Tie ženklinimo reikalavimai paprastai turėtų būti taikomi šiame reglamente nurodytų kategorijų maisto produktams. Vis dėlto šiame reglamente prireikus taip pat turėtų būti nustatyti [Reglamentą Nr. 1169/2011] papildantys reikalavimai arba nukrypti nuo jo leidžiančios nuostatos, kad būtų galima atsižvelgti į konkrečius šio reglamento tikslus;
<…>
(26)
siekiant apsaugoti pažeidžiamus vartotojus, ženklinimo reikalavimai turėtų užtikrinti galimybę vartotojams tiksliai atpažinti produktą. <…>“
9
Šio reglamento 2 straipsnio 2 dalies g punkte nurodyta:
„<…> terminų apibrėžtys:
<…>
g)
specialiosios medicininės paskirties maisto produktai – specialiai perdirbti arba sukurti maisto produktai dietinei pacientų, įskaitant kūdikius, mitybai, vartojami prižiūrint medikams, kurie skirti visiškai arba iš dalies jais maitinti tuos pacientus, kurie turi ribotą, susilpnėjusią arba sutrikusią galimybę įsisavinti, virškinti, absorbuoti, metabolizuoti arba šalinti įprastus maisto produktus arba tam tikras juose esančias maistines medžiagas arba jų apykaitos produktus, arba kuriems medikai kelia kitokių mitybos reikalavimų, kurių neįmanoma patenkinti tik keičiant įprastą racioną.“
10
Šio reglamento 9 straipsnio 5 dalyje numatyta:
„Ženklinant, pateikiant ir reklamuojant 1 straipsnio 1 dalyje nurodytus maisto produktus turi būti pateikta informacija apie tinkamą tokių maisto produktų vartojimą, ji neturi klaidinti ir tokiems maisto produktams neturi būti priskiriamos žmogaus ligų profilaktinės ar gydomosios savybės ar leidžiama suprasti, kad tie maisto produktai jomis pasižymi.“
Deleguotasis reglamentas 2016/128
11
Reglamento 2016/128 13–17 konstatuojamosiose dalyse nustatyta:
„(13)
specialiosios medicininės paskirties maisto produktai turi atitikti [Reglamentą 1169/2011]. Siekiant atsižvelgti į ypatingą specialiosios medicininės paskirties maisto produktų pobūdį, šiame reglamente prireikus turėtų būti nustatyti bendrųjų taisyklių papildymai ir išimtys;
(14)
turėtų būti privaloma pateikti visą informaciją apie specialiosios medicininės paskirties maisto produktus, kuri yra reikalinga siekiant juos tinkamai vartoti. Ta informacija turėtų apimti informaciją apie produkto savybes ir ypatumus, be kita ko, dėl jo specialaus apdorojimo ir sudėties, apie jo mitybinę sudėtį ir produkto vartojimo konkrečiu tikslu pagrindimą. Ta informacija neturėtų būti laikoma maistingumo ir sveikumo teiginiais pagal [2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (OL L 404, 2006, p. 9)].
(15)
specialiosios medicininės paskirties maisto produktų maistingumo deklaracija yra labai svarbi siekiant užtikrinti, kad tuos maisto produktus tinkamai vartotų pacientai ir kad juos tinkamai rekomenduotų sveikatos priežiūros specialistai. Dėl tos priežasties ir siekiant pacientams ir sveikatos priežiūros specialistams suteikti išsamesnės informacijos, maistingumo deklaracijoje turėtų būti pateikiama daugiau duomenų, nei reikalaujama pagal [Reglamentą Nr. 1169/2011]. <…>
(16)
specialiosios medicininės paskirties maisto produktų vartotojų mitybos poreikiai yra kitokie nei eilinių vartotojų. Jei maistingumo informacija apie specialiosios medicininės paskirties maisto produktų energinę vertę ir maisto medžiagų kiekį būtų išreiškiama [Reglamente Nr. 1169/2011] nustatytų orientacinių paros dozių procentu, vartotojai būtų klaidinami, todėl tai turėtų būti neleidžiama;
(17)
naudoti pagal [Reglamentą Nr. 1924/2006] leidžiamus maistingumo ir sveikumo teiginius siekiant reklamuoti specialiosios medicininės paskirties maisto produktus būtų netinkama, nes tokių produktų vartotojai serga tam tikra liga, jiems nustatytas tam tikras sutrikimas arba sveikatos būklė ir todėl jie nėra įprasti sveiki vartotojai. Be to, specialiosios medicininės paskirties maisto produktai turi būti vartojami prižiūrint medikams ir, naudojant maistingumo ir sveikumo teiginius, kurie yra tiesiogiai orientuoti į vartotojus, neturėtų būti skatinama tuos produktus vartoti. Dėl šių priežasčių maistingumo ir sveikumo teiginius naudoti specialiosios medicininės paskirties maisto produktams turėtų būti neleidžiama.“
12
Šio deleguotojo reglamento 5 straipsnio 1 ir 2 dalyse nustatyta:
„1.   Jei šiame reglamente nenustatyta kitaip, specialiosios medicininės paskirties maisto produktai turi atitikti [Reglamentą Nr. 1169/2011].
2.   Be [Reglamento Nr. 1169/2011] 9 straipsnio 1 dalyje išvardytų privalomų pateikti duomenų, turi būti pateikti šie papildomi specialiosios medicininės paskirties maisto produktų privalomi duomenys:
a)
teiginys, kad produktas turi būti vartojamas prižiūrint medikams;
<…>
c)
jei reikia, teiginys, kad produktas yra skirtas konkretaus amžiaus grupei;
<…>
f)
jei reikia, teiginys apie atitinkamas atsargumo priemones ir kontraindikacijas;
g)
produkto savybių ir (arba) ypatumų, dėl kurių jis yra naudingas tam tikros ligos, sutrikimo arba sveikatos būklės, dėl kurių skiriama dietinė mityba, atveju, visų pirma dėl specialaus apdorojimo ir sudėties, aprašymas, kuriame taip pat nurodomos maisto medžiagos, kurių kiekis buvo padidintas, sumažintas arba kurios buvo visiškai pašalintos arba kitaip pakeistos, ir produkto vartojimo pagrindimas;
<…>“
13
Minėto deleguotojo reglamento 6 straipsnio „Specialieji maistingumo deklaracijos reikalavimai“ 2 dalyje numatyta:
„Nukrypstant nuo [Reglamento Nr. 1169/2011] 30 straipsnio 3 dalies, privalomoje specialiosios medicininės paskirties maisto produktų maistingumo deklaracijoje pateikta informacija ženklinant nekartojama.“
14
To paties deleguotojo reglamento 7 straipsnis suformuluotas taip:
„Maistingumo ir sveikumo teiginiai specialiosios medicininės paskirties maisto produktams neskelbiami.“
Pagrindinė byla ir prejudiciniai klausimai
15
Pareiškėja Nestlé yra maisto verslo įmonė, parduodanti keletą produktų kaip specialiosios medicininės paskirties maisto produktus (toliau – nagrinėjami produktai).
16
Kaip matyti iš nutarties dėl prašymo priimti prejudicinį sprendimą, nagrinėjamų produktų priekinėje pakuotės pusėje nurodyti duomenys, susiję su energine verte ir įvairių maistinių medžiagų, kaip antai riebalų, baltymų ir skaidulinių medžiagų, kiekiu, išreikšti ne 100 g ar 100 ml, o vienai porcijai arba vartojimo vienetui (toliau – aptariami duomenys).
17
Aplinkos apsaugos tarnyba įpareigojo Nestlé pašalinti tuos aptariamus duomenis, nes, pažeidžiant Deleguotojo reglamento 2016/128 6 straipsnio 2 dalį, jais pakartojami duomenys, kurie pagal Reglamento Nr. 1169/2011 30 straipsnio 1 dalį yra įtraukti į privalomą maistingumo deklaraciją ir kurie pagal šio reglamento 32 straipsnio 2 dalį nurodyti 100 g arba 100 ml.
18
Nesėkmingai siekusi to sprendimo peržiūros, Nestlé pateikė skundą Förvaltningsrätten i Malmö (Malmės administracinis teismas, Švedija), reikalaudama tą sprendimą panaikinti. Tame skunde Nestlé teigė, kad aptariami duomenys nebuvo privalomoje maistingumo deklaracijoje pateiktų duomenų pakartojimas ir kad pagal Deleguotojo reglamento 2016/128 5 straipsnio 2 dalies g punktą turėtų būti laikomi šią deklaraciją papildančiais duomenimis.
19
Tas skundas buvo atmestas remiantis tuo, kad, net jei aptariami duomenys būtų nurodyti vienai porcijai ar vartojimo vienetui, o ne 100 g ar 100 ml, jie būtų privalomoje maistingumo deklaracijoje pateiktų duomenų pakartojimas, draudžiamas pagal šio deleguotojo reglamento 6 straipsnio 2 dalį.
20
Po to, kai Kammarrätten i Göteborg (Geteborgo administracinis apeliacinis teismas, Švedija), nusprendęs, kad aptariami duomenys nepatenka į minėto deleguotojo reglamento 5 straipsnio 2 dalies g punkto taikymo sritį, o yra privalomoje maistingumo deklaracijoje pateiktų duomenų pakartojimas, apeliacinį skundą atmetė, Nestlé pateikė kasacinį skundą prašymą priimti prejudicinį sprendimą pateikusiam teismui Högsta förvaltningsdomstolen (Vyriausiasis administracinis teismas, Švedija).
21
Kad nustatytų, ar nagrinėjamų produktų ženklinimas atitinka Deleguotąjį reglamentą 2016/128, prašymą priimti prejudicinį sprendimą pateikęs teismas iš esmės siekia išsiaiškinti, ar aptariami duomenys yra papildomas tų produktų savybių ir ypatumų aprašymas, kaip tai suprantama pagal to deleguotojo reglamento 5 straipsnio 2 dalies g punktą, ar tai yra neleistinas privalomoje maistingumo deklaracijoje pateiktų duomenų pakartojimas, draudžiamas pagal minėto deleguotojo reglamento 6 straipsnio 2 dalį.
22
Šiomis aplinkybėmis Högsta förvaltningsdomstolen (Vyriausiasis administracinis teismas) nutarė sustabdyti bylos nagrinėjimą ir pateikti Teisingumo Teismui tokius prejudicinius klausimus:
„1.
Ar gali informacija apie produkto energinę vertę ir įvairių jame esančių maistinių medžiagų kiekius, pateikta ne maistingumo deklaracijoje, būti laikoma papildomu produkto savybių ir ypatumų aprašymu, kaip nurodyta [Deleguotojo reglamento 2016/128] 5 straipsnio 2 dalies g punkte?
2.
Jeigu į 1 klausimą būtų atsakyta teigiamai, ar [to deleguotojo reglamento] 6 straipsnio 2 daliai, pagal kurią draudžiama ženklinant pakartoti privalomoje maistingumo deklaracijoje pateiktą informaciją, prieštarauja tai, kad [minėto deleguotojo reglamento] 5 straipsnio 2 dalies g punkte pateiktame aprašyme būtų nurodyta informacija apie energinę vertę ir įvairių maistinių medžiagų kiekius, jeigu ta informacija išreikšta ne 100 g arba 100 ml?“
Dėl prejudicinių klausimų
23
Iškeltais klausimais (juos reikia nagrinėti kartu) prašymą priimti prejudicinį sprendimą pateikęs teismas iš esmės siekia išsiaiškinti, ar Deleguotojo reglamento 2016/128 5 straipsnio 2 dalies g punktą ir 6 straipsnio 2 dalį reikia aiškinti taip, kad specialiosios medicininės paskirties maisto produkto pakuotės priekinėje pusėje pateikti duomenys apie jo energinę vertę ir įvairių maistinių medžiagų kiekį vienai porcijai arba vartojimo vienetui, kai pakuotės užpakalinėje pusėje esančioje privalomoje maistingumo deklaracijoje nurodyti tų pačių elementų kiekiai 100 g arba 100 ml, yra produkto „savybių ir ypatumų aprašymas“, kaip jis suprantamas pagal šio deleguotojo reglamento 5 straipsnio 2 dalies g punktą, ar kad tie duomenys yra pakartojimas, draudžiamas pagal minėto deleguotojo reglamento 6 straipsnio 2 dalį.
24
Pirmiausia, kaip Teisingumo Teismas jau yra nusprendęs, reikia pažymėti: kadangi specialiosios medicininės paskirties maisto produktai, nepaisant jų ypatumų, visų pirma yra maisto produktai, Deleguotasis reglamentas 2016/128, kuriuo papildytas reglamentas Nr. 609/2013, turi būti suprantami atsižvelgiant į kitus maisto produktams taikomus teisės aktus (šiuo klausimu žr. 2023 m. kovo 2 d. Sprendimo Kwizda Pharma, C‑760/21, EU:C:2023:143, 59 punktą).
25
Kaip matyti iš Reglamento Nr. 609/2013 24 konstatuojamosios dalies, Reglamente Nr. 1169/2011 nustatyti ženklinimo reikalavimai paprastai turėtų būti taikomi pirmajame reglamente nurodytų kategorijų maisto produktams. Be to, Deleguotajame reglamente 2016/128 aiškiai ir daug kartų daroma nuoroda į Reglamentą Nr. 1169/2011. Visų pirma iš šio deleguotojo reglamento 5 straipsnio 1 dalies matyti, kad specialiosios medicininės paskirties maisto produktai iš esmės turi atitikti Reglamentą Nr. 1169/2011, kiek tai susiję su informacija apie maisto produktus. Be to, kalbant apie konkrečius reikalavimus dėl maistingumo deklaracijos, pažymėtina, kad minėto deleguotojo reglamento 6 straipsnyje iš esmės remiamasi šio reglamento reikalavimais ir aiškiai nurodomi atvejai, kai tikslinga nuo jo nuostatų nukrypti (šiuo klausimu žr. 2023 m. kovo 2 d. Sprendimo Kwizda Pharma, C‑760/21, EU:C:2023:143, 60 ir 61 punktus).
26
Taigi, kadangi specialiosios medicininės paskirties maisto produktai, nepaisant jų specifinių savybių, visų pirma yra maisto produktai, Deleguotojo reglamento 2016/128 5 straipsnio 2 dalies g punktą ir 6 straipsnio 2 dalį, dėl kurių klausia prašymą priimti prejudicinį sprendimą pateikęs teismas, reikia aiškinti atsižvelgiant į Reglamentą Nr. 1169/2011 ir Reglamentą Nr. 609/2013.
27
Pirma, kiek tai susiję su Deleguotojo reglamento 2016/128 5 straipsnio 2 dalies g punktu, pagal šią nuostatą, be Reglamento Nr. 1169/2011 9 straipsnio 1 dalyje išvardytų privalomų pateikti duomenų, apie specialiosios medicininės paskirties maisto produktus turi būti pateikta papildomų privalomų duomenų, kaip antai produkto savybių ir ypatumų, dėl kurių jis yra naudingas tam tikros ligos, sutrikimo arba sveikatos būklės, dėl kurių skiriama dietinė mityba, atveju, visų pirma dėl specialaus apdorojimo ir sudėties, aprašymas, kuriame taip pat nurodomos maistinės medžiagos, kurių kiekis buvo padidintas, sumažintas arba kurios buvo visiškai pašalintos arba kitaip pakeistos, ir produkto vartojimo pagrindimas.
28
Be to, Reglamento Nr. 1169/2011 9 straipsnio 1 dalies l punkte, kuriuo remiamasi Deleguotojo reglamento 2016/128 5 straipsnio 2 dalies g punkte, numatyta, kad tarp duomenų, kuriuos privaloma nurodyti ženklinant maisto produktus, yra „maistingumo deklaracija“.
29
Reglamento Nr. 1169/2011 30 straipsnio, skirto privalomos maistingumo deklaracijos turiniui, 1 dalyje numatyta, kad toje deklaracijoje turi būti nurodyta energinė vertė ir tam tikrų maistinių medžiagų kiekis.
30
Minėto reglamento 32 straipsnio 2 dalyje nustatyta, kad privalomoje maistingumo deklaracijoje energinė vertė ir maistinių medžiagų kiekis nurodomi 100 g arba 100 ml, o to paties reglamento 33 straipsnyje reglamentuojami atvejai, kai šių elementų kiekiai gali būti nurodomi vienai porcijai ir (arba) vartojimo vienetui.
31
Iš prašymo priimti prejudicinį sprendimą matyti, kad šiuo atveju energinė vertė ir įvairių maistinių medžiagų kiekis, esantys nagrinėjamų produktų maistingumo deklaracijoje, jų pakuotės užpakalinėje pusėje nurodyti 100 g arba 100 ml, o tų produktų pakuotės priekinėje pusėje tie patys duomenys nurodyti vienai porcijai arba vartojimo vienetui.
32
Vis dėlto, pirma, kadangi iš pačios Deleguotojo reglamento 2016/128 5 straipsnio 2 dalies g punkto formuluotės matyti, kad jis susijęs su privalomais duomenimis, kurie papildytų tuos, kurie jau turi būti pateikti pagal Reglamento Nr. 1169/2011 9 straipsnio 1 dalį, energinė vertė ir įvairių maistinių medžiagų kiekis, kuriuos privaloma pateikti maistingumo deklaracijoje, negali būti privalomi duomenys pagal pastarąją nuostatą ir tuo pačiu metu papildomi privalomi duomenys, kaip jie suprantami pagal Deleguotojo reglamento 2016/128 5 straipsnio 2 dalį. Iš tiesų, reikalavimas dėl pastarojoje nuostatoje numatytų privalomų duomenų taikomas būtent specialiosios medicininės paskirties maisto produktams ir jie papildo privalomus duomenis, kuriuos reikalaujama pateikti pagal Reglamentą Nr. 1169/2011.
33
Taigi Deleguotojo reglamento 2016/128 5 straipsnio 2 dalies g punkto, kuriame nurodyta, jog, be Reglamento Nr. 1169/2011 9 straipsnio 1 dalyje išvardytų duomenų, turi būti pateikti kiti duomenys, teksto negalima aiškinti taip, kad tokie duomenys kaip aptariamieji patenka į šios pirmosios nuostatos taikymo sritį.
34
Antra, Deleguotojo reglamento 2016/128 5 straipsnio 2 dalies g punkte reikalaujama pateikti produkto savybių ir ypatumų „aprašymą“. Nors toje nuostatoje nėra išsamiai išvardyta, kokius duomenis reikia pateikti tokiame aprašyme, joje patikslinama, kad tai yra, visų pirma, produkto gamybos ypatumai ir jo sudėtis, maistinės medžiagos, kurių kiekis buvo padidintas, sumažintas arba kurios buvo visiškai pašalintos arba kitaip pakeistos, ir produkto vartojimo pagrindimas.
35
Taigi iš Deleguotojo reglamento 2016/128 5 straipsnio 2 dalies g punkto pažodinio aiškinimo matyti, kad „savybių ir ypatumų aprašymas“, kaip jis suprantamas pagal tą nuostatą, specialiosios medicininės paskirties maisto produkto atveju negali apimti duomenų, kurie, nors ir kita forma, jau pateikti aptariamo maisto produkto pakuotės užpakalinėje pusėje esančioje privalomoje maistingumo deklaracijoje ir kuriuos maisto sektoriaus operatorius tik pakartoja tos pakuotės priekinėje pusėje, nesiekdamas aprašyti to produkto savybių ir ypatumų.
36
Šiuo atžvilgiu neturi reikšmės tai, jog, kaip, siekdama įrodyti, kad aptariami duomenys yra naudingi, teigė Nestlé, šios nuostatos versijos įvairiomis kalbomis skiriasi.
37
Iš tiesų, nors šioje nuostatoje prancūzų kalba nėra nuorodos į produkto „naudingumą“ dėl aprašyme pateiktų savybių ir ypatumų, kitaip nei jos versijose, pavyzdžiui, švedų (de egenskaper och/eller kännetecken som gör produkten särskilt användbar), ispanų (propiedades o características que expliquen la utilidad del producto), danų (egenskaber og/eller karakteristika, der gør produktet nyttigt), anglų (properties and/or characteristics that make the product useful) ir rumunų (proprietăților și/sau a caracteristicilor care fac produsul util) kalbomis, kuriose toks patikslinimas yra pateiktas, toks kalbinis skirtumas šiuo atveju nėra lemiamas, nes bet kuriuo atveju Deleguotojo reglamento 2016/128 5 straipsnio 2 dalies g punkte visomis kalbomis reikalaujama aprašyti aptariamo produkto savybes ir (arba) ypatumus, o ne tik pateikti tuos pačius duomenis, kurie jau pateikti privalomoje maistingumo deklaracijoje, tik kita forma.
38
Antra, prašymą priimti prejudicinį sprendimą pateikusio teismo klausimai susiję su galimybe specialiosios medicininės paskirties maisto produktų atveju pakartotinai nurodyti tokius duomenis, kokie nagrinėjami pagrindinėje byloje, turint mintyje Deleguotojo reglamento 2016/128 6 straipsnio 2 dalyje nustatytą draudimą, nukrypstant nuo Reglamento Nr. 1169/2011 30 straipsnio 3 dalies.
39
Šiuo atžvilgiu, žinoma, kalbant apie maisto produktus apskritai, 30 straipsnio 3 dalyje tam tikromis sąlygomis leidžiama pakartoti kai kuriuos teiginius fasuoto maisto produkto etiketėje. Šioje nuostatoje numatyta, kad, kai ženklinant fasuotus maisto produktus pateikiama privaloma maistingumo deklaracija, etiketėje gali būti pakartojama informacija apie energinę vertę arba energinę vertę kartu su riebalų, sočiųjų riebalų rūgščių, cukrų ir druskos kiekiais.
40
Vis dėlto, kalbant apie specialiosios medicininės paskirties maisto produktus, reikia pažymėti, kad Deleguotojo reglamento 2016/128 6 straipsnio 2 dalyje numatytas draudimas ženklinant tuos produktus kartoti informaciją, pateiktą privalomoje maistingumo deklaracijoje. Iš tiesų, šioje nuostatoje nustatyta, kad, nukrypstant nuo Reglamento Nr. 1169/2011 30 straipsnio 3 dalies, privalomoje specialiosios medicininės paskirties maisto produktų maistingumo deklaracijoje pateikta informacija ženklinant negali būti kartojama.
41
Vadinasi, Sąjungos teisės aktų leidėjas siekė uždrausti specialiosios medicininės paskirties maisto produktų pakuočių priekinėje pusėje nurodyti energinę vertę ir įvairių maistinių medžiagų kiekį vienai porcijai arba vartojimo vienetui, jeigu tie patys duomenys nurodyti tos pakuotės užpakalinėje pusėje esančioje privalomoje maistingumo deklaracijoje, net jei jie nurodyti 100 g arba 100 ml.
42
Vis dėlto būtent taip yra kalbant apie šiuo atveju aptariamus duomenis, nes pagal savo pobūdį ir nesvarbu, kokia forma išreikšti, jie privalo būti nurodyti privalomoje maistingumo deklaracijoje pagal Reglamento Nr. 1169/2011 30 straipsnio 1 dalį.
43
Taigi, kaip generalinis advokatas pažymi išvados 57 punkte, nei Deleguotojo reglamento 2016/128 6 straipsnio 2 dalyje nurodytas draudimas, nei 5 straipsnio 2 dalies g punkte nustatyta pareiga, ir viena, ir kita susiję su tam tikrų duomenų nurodymu ženklinant specialiosios medicininės paskirties maisto produktus, negali kisti priklausomai nuo skirtingų tos pačios informacijos išraiškos būdų, nes ir toliau yra susiję su ta pačia medžiaga.
44
Deleguotojo reglamento 2016/128 5 straipsnio 2 dalies g punkto ir 6 straipsnio 2 dalies pažodinį aiškinimą patvirtina šių nuostatų kontekstas ir tikslas, kurio siekiama tiek šiuo deleguotuoju reglamentu, tiek Reglamentu Nr. 609/2013.
45
Kiek tai susiję su šiomis aplinkybėmis, pirma, reikia pažymėti, kad visi Deleguotojo reglamento 2016/128 5 straipsnyje nurodyti duomenys, ypač tie, kurie susiję su specialiosios medicininės paskirties maisto produktų vartojimu prižiūrint medikams, su konkretaus amžiaus grupe, kuriai skirti šie maisto produktai, arba su atitinkamomis atsargumo priemonėmis ir kontraindikacijomis, neapsiriboja nagrinėjamo maisto produkto maistine sudėtimi ir yra skirti su šia sudėtimi susijusiai informacijai papildyti.
46
Be to, atsižvelgiant į šiuos specialiuosius reikalavimus, taikomus specialiosios medicininės paskirties maisto produktams, t. y. kaip iš esmės matyti iš Reglamento Nr. 609/2013 2 straipsnio 2 dalies g punkte pateiktos apibrėžties, specialiai perdirbtiems, kad atitiktų tam tikrų pacientų mitybos poreikius, maisto produktams, kurie gali būti vartojami tik prižiūrint gydytojui ir, kaip nurodyta Deleguotojo reglamento 2016/128 17 konstatuojamojoje dalyje, kurie skirti specifiniams mitybos poreikiams, susijusiems su tam tikra liga, sutrikimu ar sveikatos būkle patenkinti, reikia manyti, kad informacija, būtina tinkamam šių maisto produktų vartojimui užtikrinti, negali apsiriboti paprastu jau privalomoje maistingumo deklaracijoje esančių duomenų pakartojimu, bet turi apimti išsamiai aprašytas minėtų maisto produktų savybes ir ypatumus.
47
Antra, dėl Deleguotojo reglamento 2016/128 ir Reglamento Nr. 609/2013 tikslo reikia pažymėti, kad iš pirmojo reglamento 13 konstatuojamosios dalies ir antrojo reglamento 15 ir 26 konstatuojamųjų dalių matyti, kad, nustatydamas specialiuosius reikalavimus tam tikrų maisto produktų ženklinimui, Sąjungos teisės aktų leidėjas siekė užtikrinti aukštą pažeidžiamų vartotojų apsaugos lygį, kad jie galėtų tiksliai identifikuoti produktus, kurie yra jų dalinis arba vienintelis maisto šaltinis. Be to, Reglamento Nr. 609/2013 9 straipsnio 5 dalyje nurodyta, kad ženklinant, pateikiant ir reklamuojant specialiosios medicininės paskirties maisto produktus negalima klaidinti.
48
Vis dėlto, kaip Europos Komisija pažymėjo savo rašytinėse pastabose, nurodant tik tam tikrą privalomoje maistingumo deklaracijoje jau esančią informaciją gali būti klaidingai pateikta bendra maisto produkto sudėtis ir taip suklaidinti vartotojai. Sąjungos teisės aktų leidėjo tikslas leidžiant Reglamento Nr. 1169/2011 30 straipsnio 3 dalyje pakartoti tam tikrą maistingumo informaciją, t. y. padėti vartotojams lengvai gauti svarbiausią maistingumo informaciją perkant maisto produktus, nėra aktualus specialiosios medicininės paskirties maisto produktų atveju, nes šie produktai yra skirti vartoti prižiūrint sveikatos priežiūros specialistams.
49
Be to, Deleguotojo reglamento 2016/128 7 straipsnyje draudžiama skelbti maistingumo ir sveikumo teiginius apie specialiosios medicininės paskirties maisto produktus. Šiuo atžvilgiu pažymėtina, kad, kaip nurodyta šio reglamento 17 konstatuojamojoje dalyje, kadangi specialiosios medicininės paskirties maisto produktų vartotojai serga tam tikra liga, jiems nustatytas tam tikras sutrikimas arba sveikatos būklė ir todėl jie nėra įprasti sveiki vartotojai, reikia vengti tiesiogiai reklamuoti vartotojams šiuos produktus, siekiant skatinti jų pardavimą, nes šie produktai yra pritaikyti vartoti prižiūrint sveikatos priežiūros specialistams.
50
Vadinasi, atsižvelgiant į šių maisto produktų specifiškumą, pasirinktas Deleguotojo reglamento 2016/128 5 straipsnio 2 dalies g punkto ir 6 straipsnio 2 dalies aiškinimas taip pat atitinka tiek šio deleguotojo reglamento, tiek Reglamento Nr. 609/2013 tikslą.
51
Atsižvelgiant į visa tai, kas išdėstyta, į pateiktus klausimus reikia atsakyti taip: Deleguotojo reglamento 2016/128 5 straipsnio 2 dalies g punktą ir 6 straipsnio 2 dalį reikia aiškinti taip, kad specialiosios medicininės paskirties maisto produkto pakuotės priekinėje pusėje pateikti duomenys apie jo energinę vertę ir įvairių maistinių medžiagų kiekį vienai porcijai arba vartojimo vienetui, kai pakuotės užpakalinėje pusėje esančioje privalomoje maistingumo deklaracijoje nurodyti tų pačių elementų kiekiai 100 g arba 100 ml, yra ne minėto produkto „savybių ir ypatumų aprašymas“, kaip jis suprantamas pagal šio deleguotojo reglamento 5 straipsnio 2 dalies g punktą, o toje privalomoje maistingumo deklaracijoje esančių duomenų pakartojimas, draudžiamas pagal minėto deleguotojo reglamento 6 straipsnio 2 dalį.
Dėl bylinėjimosi išlaidų
52
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (aštuntoji kolegija) nusprendžia:
2015 m. rugsėjo 25 d. Komisijos deleguotojo reglamento (ES) 2016/128, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais specialiosios medicininės paskirties maisto produktų sudėties ir informacijos apie juos teikimo reikalavimais, 5 straipsnio 2 dalies g punktą ir 6 straipsnio 2 dalį
reikia aiškinti taip:
specialiosios medicininės paskirties maisto produkto pakuotės priekinėje pusėje pateikti duomenys apie jo energinę vertę ir įvairių maistinių medžiagų kiekį vienai porcijai arba vartojimo vienetui, kai pakuotės užpakalinėje pusėje esančioje privalomoje maistingumo deklaracijoje nurodyti tų pačių elementų kiekiai 100 g arba 100 ml, yra ne minėto produkto „savybių ir ypatumų aprašymas“, kaip jis suprantamas pagal šio deleguotojo reglamento 5 straipsnio 2 dalies g punktą, o toje privalomoje maistingumo deklaracijoje esančių duomenų pakartojimas, draudžiamas pagal minėto deleguotojo reglamento 6 straipsnio 2 dalį.
Parašai.
(
*1
)	Proceso kalba: švedų.